Document ID: 32006R1679

A BIZOTTSÁG 1679/2006/EK RENDELETE
(2006. november 14.)
az 1782/2003/EK tanácsi rendelet IV. és IVa. címében meghatározott támogatási rendszereket, továbbá a pihentetett terület alapanyag-termelésre való használatát illetően ugyanezen rendelet alkalmazásának részletes szabályozásáról szóló 1973/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendeletre (1) és különösen annak 145. cikke c) pontjára,
mivel:
(1)
Az 1782/2003/EK rendelet 79. cikke egyedi támogatást ír elő a 1006 10 KN-kód alá tartozó rizst termesztő mezőgazdasági termelők részére, az említett rendelet IV. címének 3. fejezetében megállapított feltételek szerint.
(2)
Az 1973/2004/EK bizottsági rendelet (2) 12. cikke a rizs után járó terményspecifikus támogatásra való jogosultság feltételéül szabja, hogy a bejelentett területet évente egyszer bevessék. Francia Guyanára azonban évente két vetési ciklus van előírva, és a támogatást a két vetési ciklusban bevetett területek átlaga alapján nyújtják.
(3)
A francia hatóságok a guyanai rizstermesztési rendszer átdolgozását tervezik, és a termelést évi egy vetési ciklusra kívánják csökkenteni. Az új termelési rendszer lehetővé tenné az érintett termelőknek, hogy rendszeresen pihentessék a termőföldet, ami nagyrészben megoldaná a gyomosodás problémáját, és elegendő időt hagyna a föld elegyengetéséhez. Ezáltal egyebek mellett takarékosabbá válna a vízgazdálkodás és csökkenne a növényvédőszer-használat. E rendszernek köszönhetően a munkaidővel és a munkaeszközökkel is jobban lehetne gazdálkodni, ami csökkentené az egész ágazat működési költségeit. Az új termelési rendszer bevezetésének lehetővé tételéhez helyénvaló módosítani a Francia Guyanában a rizs után járó terményspecifikus támogatás kiszámítási szabályait és előírni, hogy a támogatást évi egyetlen vetési ciklus alapján számítsák ki, az eddigi két időpont későbbikét, azaz a kérdéses betakarítást megelőző június 30-át szabva a vetés határidejéül.
(4)
Mivel Franciaország és Spanyolország 2006 óta alkalmazza az egységes támogatási rendszert és az 1782/2003/EK rendelet 66. cikkének a) pontja szerinti lehetőséget, az említett rendelet 101. cikkének negyedik albekezdésével összhangban csökkenteni kell az említett tagállamoknak az 1973/2004/EK rendelet IV. mellékletében feltüntetett bázisterületét a kötelező területpihentetési jogosultságoknak megfelelő hektárszámmal. Az egyértelműség érdekében helyénvaló a szóban forgó mellékletből elhagyni az olyan tagállamokkal vagy tagállami régiókkal kapcsolatos adatokat, ahol szántóföldi növényekre 2006. január 1-je óta nem alkalmaznak területalapú támogatást, és a mellékletet kiegészíteni - az 1782/2003/EK rendelet XIb. mellékletével összhangban - a szántóföldi növényekre területalapú támogatást alkalmazó Málta és Szlovénia bázisterületével.
(5)
Mivel az 1973/2004/EK rendelet 131. cikke (2) bekezdése a) pontjának az 1250/2006/EK rendelet általi módosítása nem vette figyelembe az 1973/2004/EK rendelet 121. cikke (1) bekezdésének második albekezdésében meghatározott kérelembenyújtási határidőt, helyénvaló ezt a hibát kijavítani. Az említett határidőt figyelembe véve helyénvaló február 28. utáni időpontban meghatározni a határidőt, ameddig a tagállamoknak közölniük kell azon szarvasmarhák számát, amelyek nem képezték borjakra vonatkozó vágási támogatás iránti kérelem tárgyát.
(6)
Néhány hiba csúszott az 1250/2006/EK rendelettel módosított 1973/2004/EK rendelet 106. cikkének (2) bekezdésébe, valamint ugyanezen rendelet VI., XI., XII. és XVIII. mellékletébe.
(7)
Mivel a szántóföldi növényeknek az 1782/2003/EK rendelet 100. cikkében előírt területalapú támogatása esetében a csökkentési együttható kiszámításához használt teljes meghatározott területet, valamint az esetleges területtúllépés pontos mértékét - az 1973/2004/EK rendelet IV. mellékletében szereplő bázisterületeket figyelembe véve - legkésőbb november 15-ig közölni kell a Bizottsággal, helyénvaló, hogy az e rendelettel módosított IV. melléklet 2006. november 1-jétől legyen alkalmazandó.
(8)
Az 1973/2004/EK rendeletet ezért ennek megfelelően módosítani és helyesbíteni kell.
(9)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
Az 1973/2004/EK rendelet a következőképpen módosul:
1.
A 12. cikk helyébe a következő szöveg lép:
„12. cikk
Vetési dátumok
A rizsre vonatkozó terményspecifikus támogatásra való jogosultsághoz a bejelentett területet legkésőbb az alábbi időpontig be kell vetni:
a)
a kérdéses betakarítást megelőző június 30. Spanyolország, Portugália és Francia Guyana esetében;
b)
május 31. az 1782/2003/EK rendelet 80. cikkének (2) bekezdésében említett egyéb termelő tagállamok esetében, beleértve a kontinentális Franciaországot.”
2.
A 14. cikk (2) bekezdését el kell hagyni.
3.
A 131. cikk (2) bekezdésének a) pontja helyébe a következő szöveg lép:
„a)
évente az előző évre vonatkozóan:
i.
legkésőbb február 1-jéig azon tehenek számát, amelyekre anyatehénre vonatkozó támogatást igényeltek, az 1782/2003/EK rendelet 125. cikke (2) bekezdésének a) és b) pontjaiban említett rendszerek szerinti bontásban;
ii.
legkésőbb március 1-jéig azon szarvasmarhák számát, amelyek nem képezték borjúra vonatkozó vágási támogatás iránti kérelem tárgyát, feltüntetve, hogy az állatokat levágták vagy exportálták;”.
4.
A IV. melléklet helyébe e rendelet I. mellékletének szövege lép.
2. cikk
Az 1973/2004/EK rendelet helyesbítései a következők:
1.
A 106. cikk (2) bekezdésének bevezető mondatában a „XVIII. melléklet 3. részében” helyébe a „XVIII. melléklet 7. részében” szöveg lép.
2.
A VI. melléklet lábjegyzetének szövege helyébe a következő szöveg lép:
„(*) A IV. mellékletben említett bázisterület.”
3.
A XI. melléklet címének első sora helyébe a következő szöveg lép:
„a 3. cikk (1) bekezdése a) pontjának iii. alpontjához”.
4.
A XII. melléklet címének első sora helyébe a következő szöveg lép:
„a 3. cikk (1) bekezdése e) pontjának iv. alpontjához”.
5.
A XVIII. melléklet helyébe e rendelet II. melléklete lép.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Az 1. cikk (1) és (2) bekezdése 2007. január 1-jétől alkalmazandó.
Az 1. cikk (4) bekezdése 2006. november 1-jétől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. november 14-én.

Labels: 3
19
5
6